Initiativerne får medvind blandt partier på Christiansborg.

- Jeg synes, at de initiativer, som Sophie Løhde spiller ud med virker ret fornuftige, siger Benny Engelbrecht, finansordfører for Socialdemokratiet.

- Det er ret konkret, og derfor vil jeg også anbefale, at hun indkalder til en bred drøftelse med Folketingets partier for at se, om ikke vi kan knæsætte de her principper, så de består uanset regeringens farve efter næste valg.

DF: Brug for mere

Hos Dansk Folkeparti er gruppeformand Peter Skaarup også positivt stemt over for initiativerne.

- Der er ingen tvivl om, at der er grund til at rippe op i alt, hvad der handler om de her bonusser. For der er for mig at se ingen grund til, at offentlige chefer får en bonus oveni den løn, de har i forvejen, forklarer han.

Faktisk så Peter Skaarup gerne, at ministeren går videre, end hun gør.

Han savner blandt andet en egentlig dokumentation for, at der skulle være en sammenhæng mellem de resultater, cheferne opnår, og den resultatløn, de får udbetalt.

Derudover undrer han sig over, hvorfor der er så stor forskel på, hvordan de enkelte ministerier faktisk bruger præstationsafhængig løn.